Predkladacia správa

 
Návrh „Memoranda o porozumení medzi vládou Slovenskej republiky a vládou Spojených arabských emirátov o založení Spoločného hospodárskeho výboru“ (ďalej len „memorandum“) vypracovalo Ministerstvo hospodárstva Slovenskej republiky na základe záverov z pracovnej návštevy ministra hospodárstva SR p. Pavla Pavlisa v Spojených arabských emirátoch v  marci 2013, počas jeho pôsobenia vo funkcii štátneho tajomníka Ministerstva hospodárstva Slovenskej republiky. 

Cieľom predkladaného návrhu memoranda je zintenzívnenie bilaterálnej hospodárskej spolupráce medzi Slovenskou republikou a Spojenými arabskými emirátmi, realizácia spoločných projektov v rôznych oblastiach hospodárskej a technickej spolupráce, ako aj podpora podnikateľských subjektov pri presadzovaní ich podnikateľských zámerov v obidvoch krajinách. 

Na základe článku 1 memoranda bude vytvorený Spoločný hospodársky výbor, ktorý bude zabezpečovať koordináciu a podporu rozvoja dvojstrannej spolupráce nielen
 na úrovni orgánov štátnej správy, ale aj medzi jednotlivými združeniami, zväzmi a podnikateľskými subjektmi. 

Memorandum nadobudne platnosť dňom jeho podpisu. 

Predkladaný návrh je v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. 

Vykonanie obvyklých formálnych  úkonov súvisiacich s podpísaním memoranda zabezpečí gestor v súčinnosti s Ministerstvom zahraničných vecí a európskych záležitostí Slovenskej republiky v súlade s platným právnymi predpismi. 

Materiál má priamy finančný vplyv na rozpočet verejnej správy, pričom výdavky spojené s úhradou nákladov na zasadnutie  Spoločného hospodárskeho výboru  budú zabezpečené z rozpočtovej kapitoly Ministerstva hospodárstva Slovenskej republiky.

[bookmark: _GoBack]Materiál nemá priamy environmentálny ani sociálny vplyv, vplyv na podnikateľské prostredie a informatizáciu spoločnosti.

Materiál bol predmetom medzirezortného pripomienkového konania. Na rokovanie vlády Slovenskej republiky sa predkladá bez rozporov.

 





